Anno ab Incarnatione Domini Mo Co septuagesimo primo, probi viri Ledonenses scientes quomodo preterit figura hujus mundi et omnia que in eo sunt transeunt velut umbra secundum evangelicum preceptum amicos de mammona iniquitatis qui se in eterna recipiant tabernacula sibi facere disposuerunt. Nam singulis septimanis dimidiam montatam pro remedio animarum suarum et antecessorum suorum Deo et beate Marie de Balerna, communi consilio, in perpetuum possidendam dederunt. Et quoniam puteus eorum pene destructus reficiendus erat, rogaverunt abbatem de Balerna ut fratrem Rodulfum qui in hujusmodi peritissimus habebatur et alium carpentarium ad puteum reficiendum accomodaret qui et conversum libenter concessit et in quantum potuit auxilium impendit. Et ne hac helemosina aliqua oblivione deleretur sub cirographo inscribitur in quo videlicet et si non omnium eorum tamen qui subscribuntur nomina continentur : Alardus Sancti Desiderati et filius ejus, Humbertus, praepositus, Pontius Balbus et filii ejus, Guillelmus et Philibertus Senebrons et Raymondus li Botelliers, Alardus et Philibertus, filii Johannis Julini, Petrus et Tantinus, fratres Chardepor, Lambertus, monetarius, Jordanus, filius Desiderati de Macello, Petrus Haymericus, Alardus Malesard, Petrus, filius supradicti Alardi Sancti Desiderati, Petrus Clunia[c]ensis et Giroldus, fratres, Haymo Albus, Guido Bercheth.